Klag teen vrou teruggetrek ná Clicks-voorvalDie vrou is ná die voorval na die plaaslike polisiestasie geneem. (Foto: Twitter) Die 52-jarige vrou wat in September na bewering ’n vuurwapen op lede van die EFF by die ingang van ’n Clicks-winkel in Port Elizabeth in die Oos-Kaap gerig het, sal nie meer vervolg word nie. Diane Atwell se regsverteenwoordiger, Alwyn Griebenow, het Vrydag aan Maroela Media gesê hy het vertoë aan die direkteur van openbare vervolgings (DOV) gerig op grond van die inligting en beeldmateriaal tot hul beskikking rakende die voorval. Die DOV het intussen beslis dat daar geen strafregtelike oortreding plaasgevind het nie. Die klag van rig van ’n vuurwapen teen Atwell is dus teruggetrek en ’n nolle prosequi-sertifikaat is uitgereik. Maroela Media het vroeër berig lede van die EFF het strafregtelike klagte ingedien nadat Atwell na bewering ’n vuurwapen op hulle by die ingang van Clicks by die Walmer Park-winkelsentrum in Walmer gerig het. Die voorval het plaasgevind te midde van verskeie betogings oor ’n advertensie vir haarprodukte op Clicks se webwerf wat as rassisties teenoor swart mense bestempel is.